Plano bertikalean zein horizontalean, orekaren bila : Irutxuloko Hitza\nPlano bertikalean zein horizontalean, orekaren bila\nNola irudikatzen duzu dantza emanaldi bat? Segur aski, oholtza baten gainean, plano horizontalean. Harrobi konpainiak, aldiz, argi dauka bertikalean ere dantzatu daitekeela. Txalaparta horizontalean jotzen da, baina bi diziplinak uztartu dituzte, oreka, dendu, bilatzeko.\n‘Dendu’-n txalapartaren musika dantza bertikalarekin uztartuko dute. (Argazkia: Tutti)\nZuriak eta beltzak elkarren beharra behar dute oreka bat egon dadin, eguzkiak eta ilargiak ere batak bestearen beharra duten moduan. Gauza bat beste batekiko antagonikoa izateak ez du esan nahi bi gauzek bat egin ezin dutenik; are gehiago, sarritan beharrezkoa da bat egitea, oreka edo bere sinonimo dendu lortzeko. Errealitate hori Dendu obraren bidez islatuko dute Harrobi dantza konpainiak eta Oreka TX txalaparta taldeak Dferia jaialdian, asteartean. Izan ere, dantza bertikala, airean zintzilik egiten den dantza mota, eta txalaparta, instrumentu horizontala, uztartuko dituzte. Bi emanaldi eskainiko dituzte, doan, 19:30ean eta 23:00etan, Kursaalaren kanpoaldean.\nOreka TXko Harkaitz Martinez de San Vicentek eta Harrobiko Janire Etxabek zuzendu dute lana, eta euren hitzetan, «bi diziplinaren arteko elkarlan bat eta elkar osatzeko modu bat» izan da Dendu sortzeko prozesua. «Nahiko urrunduta dauden bi mundu dira, nahiz eta gero batak bestearen beharra izan. Bi munduen arteko komunikazioa estutu behar genuela sentitu genuen, eta ildo horretatik egin dugu lan: musika dantzaren mugimenduetara begira jarri dugu, eta dantza musikaren erritmora», azaldu du Martinez de San Vicentek.\nDendu musikak eta dantzak osatzen badute ere, sorkuntza prozesua bakoitzak bere aldetik abiatu zuela gogoratu du Etxabek: «Musikariak, alde batetik, abesti batzuen neurriak egokitzen eta zenbait aldaketa egiten aritu ziren. Bestetik, dantzariok sorkuntza koreografikoa naturan hasi genuen, harriaren gainean eta egurraren gainean, musikariek erabiltzen zituzten elementuak euskarri gisa erabili nahi genituelako».\n‘Dendu’ obraren entsegu bat. (Argazkia: Tutti)\nNaturan inprobisazioz sortu zituzten dantza mugimenduak entsegu gunera eraman zituzten, eta han eman zieten «forma», Etxaberen hitzetan. «Ondoren, musikariak eta dantzariak elkartu aurretik, Harkaitzek eta biok aztertu genuen nola batu genitzakeen plano horizontala eta plano bertikala, eta nola fusionatu genitzakeen musikariak eta dantzariak, zuzeneko emanaldira begira», gaineratu du.\nNormalean, dantza bertikaleko konpainiek ez dute zuzeneko musika eramaten euren emanaldietara, baina Martinez de San Vicenteren ustez, kasu honetan beharrezkoa zen musika zuzenean jotzea: «Txalapartak posizio horizontala behar du, baina modu bertikalean jotzen da; dantza bertikala, aldiz, posizio bertikalean egiten da, baina mugimenduak modu horizontalean irudikatzen dira airean. Beraz, bata bestearen osagarri izateko, biek egon behar zuten zuzenean».\nLan handia egin du Dendu-ko lantalde osoak, eta Etxabek argi daukate mereziko duela: «Urte eta erdi baino gehiago daramagu hau prestatzen, sekulako lana egin dugu eta prozesua oso polita eta oso gogorra izan da. Horregatik, eguna heltzeko izugarrizko gogoa daukagu, jendeari erakusteko lantalde honetan zer egin dugun. Espero dut jendeari gustatzea, eta emanaldiarekin transmititu nahi dugun mezua heltzea». Gainera, Martinez de San Vicentek nabarmendu du dantza bertikala ezagutzeko balioko diela askori: «Gertuko musikarekin lagunduta, txalaparta doinuekin, Dendu aukera ona izango da dantza bertikala ezagutzeko, askorentzat ezezaguna baita oraindik ere».\nHarago joan da Etxabe: «Oso emanaldi bizia izango da, denbora guztian orekaren bila, denduren bila, joango dena. Bizirik gaude oreka bat dagoelako, eta nik uste dut ikusleak era orekatu eta baketsu batean ikusiko duela emanaldia, baita lasai eta bizipozez joango dela ere. Bizipoza dantzatik, musikatik, jantzietatik eta beste hainbat arlotatik iritsiko zaio».


Azkue Fundazioa, Resu izeneko lekeitxar bat eta abar • ZUZEU\nAzkue Fundazioa, Resu izeneko lekeitxar bat eta abar\nAurkezpenaren aurretik ere hitz egin genuen hemen Azkue Fundazioaz, eta baita gure Ongi Etorria eman ere. Poztekoa da ekimenari ikusten zaion asmoa: “berrikuntzaren bidetik joko duen 2.0 proiektu bat da eta horretarako, teknologia berriak erabili eta landuko ditu. Irekia, partehartzailea eta bizia izango da Azkue Fundazioa, creative commons filosofia jarraitu eta bultzatuko duena. Hainbat egitasmo sustatuko ditu Fundazioak, alde batetik dagoeneko sarean jada dauden ekimenak bultzatuz eta bestetik, aplikazio, zerbitzu eta lanabes berriak abian jarriz”.\nEz alferrik ikusi genuen iaz Durangoko Azokaren baitan antolatu zen hitzaldian Josune Ariztondo, adi-adi, Josep Bargalloren hitzei. Egia esanda, edonori inbidia emateko modukoak izan ziren Ramon Llull Instituko buruak esandakoak. Hura bai izan zela buru argiz eta berba are argiagoz, kultura eta hizkuntza baten alde munduan zer egin daitekeen agertzea.\nRamon Llull-en eredua, Etxepare Institutuarentzat da egokiagoa, baina denok dugu zer ikasirik Bargallok eta Quim Monzok eman zuten hitzaldi hartatik. (Oroit dezagun, Frankfurteko Azokako errege izatea lortu zutela Katalanezko Literatura). Esan bezala, adi-adi jarraitu zituen hango hitzak Josune Ariztondok publikotik. Bera izan zen oharrak idazten ikusi genuen apurretakoa eta ez gaitu harrituko Azkue Fundazio honen ostean, bere itzala baino apur bat gehiago ikusten badugu aurrerantzean.\nEta aipatu dugunez eta Mutrikun Txikorixa Paketia zutik dagoela probetxatuz —ez erabiltzeagatik Pisuerga eta Valladolideko kontu zahar arrotz hura—, esan dezagun bidenabar, Blanca Urgell Sailburuak gaur bertan jakinerazi duela, aspaldian ixilik zebilen Etxepare Institutuaren egitasmoa aurrera eramateko asmoa duela Jaurlaritzak. Bedi.\nKontua izango da orain, euskararen aldeko antolamendu hauek guztiak, elkarrekin lotu eta koordinatu behar direla. Aitortu bai, Partekatu ere bai, baina, batez ere Zorroztu, atzo esan genuen bezala. Alferrik dira itxurakeriak: katalanek bezala, asmatu egin behar da. Erran nahi baita, Etxepare Instutua sozialisten gidaritzapekoa izango bada, eta besteak jeltzale edo sursum cordarenak, ezin dela disputa politikoa horraino eraman, denok baikinateke galtzaile. Horretan ere eredugarria Ramon Llull Institua, hainbeste herri, estatu (Andorra, Frantzia, Italia, Espainia…) administrazio eta partidutako jendearen borondate katalanzalearen bilgune.\nDena dela, filosofia kontuak baino, kontu txiki baten promesa egin dizuegu albistearen atarian: oso polita eta zentzuzkoa geratzen da Publis agentziak Resurreccion Maria zaharrari eman dion moderniateta, 2.0 motako jakintsua zela esanez. Nahiz eta gure Txikorixa Paketia baino era derrigortuagoan sartua izan.\nSinesten ez baduzu, eman play bideoari. Bingo!\nAzkue Fundazioa, euskara


Botikek ekarri zuten bainuen gainbehera - Ahotsak.eus\nBotikek ekarri zuten bainuen gainbehera\nBotikek ekarri zuten bainuen gainbehera
Gerraostean bainuen gainbehera etorri zen. Josek 16-17 urte zituela zarratu zituzten bainuak. Botikak ugaritu ziren heinean beherakada igarri zuten. Hala ere, sasoi hartan, jendeak etxean dutxa barik jarraitzen zuen. Ondarroan ere bazegoen bainuetxe bat, baina hango urek ez zuten beraienak zuten beste indarrik.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEK-014-014 kodeko bideoa nahi duzula aipatzea: ahotsak@ahotsak.eus\nGerraostean bainuen gainbehera etorri zen. Josek 16-17 urte zituela zarratu zituzten bainuak. Botikak ugaritu ziren heinean beherakada igarri zuten. Hala ere, sasoi hartan, jendeak etxean dutxa barik jarraitzen zuen. Ondarroan ere bazegoen bainuetxe bat, baina hango urek ez zuten beraienak zuten beste indarrik.\nGaia(k): Ohiturak eta bizimodua » Jantzi eta orraztu » Garbitasun pertsonala , Herria, azpiegitura » Herri-antolaketa » Eraikuntzak eta azpiegiturak , Ohiturak eta bizimodua » Osasuna » Gaixotasunak\n- Ze traiektori euki eban edo zuk zelan ikusi zenduan?\n- Nik dutxatia ordun gerria etorri zan gero, eta gerratik eon zan, ta gero azkanian idxa galdu ein zan. Noiz arte? Nik ekuiko neban orduan hamasei urte edo hamazazpi urte. Ta orduan bai martxan euan, baiña geruo ta gitxiao, gero honek botikak eta be gauzok kendu ein eben. Botikak eta euren indeziñoiak-eta.\n- Orduan medikuntzia aurrera juan zan ta zuek negozidxua...\n- Etxe partikularretara be ura geruago ta gehidxao, eta dutxak, baiñuak edo etxitan hasiko zirian.\n- Etxitan bueno, etxeetan hamen gitxi, hamen ezta eon dutxarik, e, herridxan, e, Zapatutan egoten zan dutxia, kanpotarrentzako libre, baiña “agua sal, aguas dulce” …. Batzu juten zirian, "hombre"... ahal dabenak haxe be, dutxia hartzeko bertan. Ez euan dutxarik hamen ordun.\n- Alaba: Txaboi barik? Ur hutsa, txabo barik?\n- Bai txabo barik.\n- Ordun esan dozu gerraostian hondiño funtzionatzen eban ta, ondo edo?\n- Alaba: Hori ze ixan zan, gerri etorri zan ta ia, hor gelditxu zan “no”? Ta gerraostian “nada”.\n- Bai badiñotsut ba medikamentukin kendu eben, eon zan autorizaziñoren bat mediko baten, ona zirila ta ez dakitx /eztaitx/. Orduan baiñu etxiak “eran”, Ondarrun be eon zan bat. Baiña urak zirian makalak harek. Erreidxoko urak ez euken. indxarrik, ta gurin eon zirinak, ur bizidxak dira, ganera ordun “septiembre, octubre” bizidxenak da.\nTaberna Barriko errekara xaboia kentzen\nBidebarrietako zubiak: Trokaola, Otxoa, Norbertotxo, Arikitxa, Pedroman eta Urkizu\nSendabelarrak eta medikuak\nMaximo de Agustin tuberkulosiaz gaixo\nReforma de la plaza de toros\nAnaiak meningitisa izan zuenekoa\nDotoreak ziren Elgetako plazako etxeak\nEuskal Herriaren eraikin edo leku esanguratsuak


Zinemakumeak gara! jaialdiak 6 estreinaldi eskainiko ditu eta Portugalete, Zalla eta Basaurira ere iritsiko da - andra.eus\n'Wanda' filmaren irudi bat.\nandra.eus6 urria, 20200\nZinemakumeak gara! Bilboko zine jaialdiak 25. edizioa beteko du aurten eta sei film luzeren estreinaldi eta film laburren aukeraketa bikaina eskeiniko ditu. Horretaz gain, beste herri batzuetara helduko da, hain zuzen, Portugalete, Zalla eta Basaurira.\nAtzo hasi zen festibala eta 14ra arte iraungo du Bilboko hiru gunetan: Bilborocken, Campos Eliseos antzokiko Cupula Aretoan eta Azkuna Zentroko auditoriumean. Sarrerak salgai daude Zinemakumeak gara!-ren webgunean\nKultura eta feminismoa\nEfemerideak kulturaren eta feminismoaren lubakiei buruzko hausnarketa egiteko eta pandemiak esparru horietan eragindako ondorioei buruz eztabaidatzeko balioko du.\nJaialdia Ana Gorostizak, Carmen Urruelak, Mari Luz Isasik eta Carmen Rellosok (Simone de Beauvoir Talde feministako militante historikoek) bultzatu zuten.\nInaugurazio saioa atzo izan zen. Gaurko emanaldia Bilborock aretoan izango da eta Kelly Reichardten ‘River of Grass’ (18:00etan) eskainiko dute Jaione Cambordaren ‘Arima’ (19:30ean) filmarekin neurtzeko, saio bikoitz bikain batean. Euskal zuzendaria bertan izango da.\n‘Wanda’, zinema independientearen giltzarria\nBihar ere, Bilborocken, programazioko film nagusietako bat estreinatuko dute 19:00etan: ‘Wanda’ filma, Barbara Lodenena, zinema independente amerikarraren historian giltzarria, eta izen handiko -Isabelle Huppert, Dardenne anaiak eta John Waters, esate baterako- pertsonaientzako erreferentziazko lana.\nUrriaren 12an, astelehenean, Bilborock aretoan, jarduerei ekingo zaie, Julie Dashen ‘Daughters of the Dust’ filmaren emanaldiarekin (18:00etan). Azken urteotan, Beyoncé bezalako pertsona ospetsuek parte hartu dute film fetitxe horretan.\nEmanaldiaren ostean, Marcelle Mardonek eta Azalak elkarteko kideek (arrazakeriaren aurkako borrokan afroondorengoak dituzten familien elkartea) ‘Kultura, identitatea eta immigrazioa’ osatzen duten ardatz hirukoitzaren inguruko solasaldian parte hartuko dute.\nUrriaren 13an, Campos Eliseos antzokiko Cúpula Aretoan, Ana Carrasco Conde filosofoak, Edurne Portela idazleak eta Laura Casielles kazetari eta poetak mahai-inguru batean hartuko dute parte: ‘Kulturatik eraiki al daitezke beste etorkizun batzuk?’ (19:00etan).\nOndoren (19:45ean), Paula Consen ‘La isla de las mentiras’ filma estreinatuko da, eta ondoren zuzendariak solasaldi batean hartuko du parte.\nBideo esperimentalaren tailerra\nUrriaren 14an, eta Azkuna Zentroko auditorioan, aurtengo edizioari luxuzko amaiera emango zaio erakustaldiaren 25 urteko historiari buruzko dokumental batekin (19:00etan). Ondoren (19:25ean), Zinemakumeak gara! ekimenaren sortzaileetako batzuek hitzaldi-topaketa batean hartuko dute parte. Carmen Urruelak, Maria Luz Isasik, eta Ana Gutierrez zuzendariak hitz egingo dute. Ana Hormaetxea gidoilaria moderatzaile arituko da. ‘My Mexican Bretzel’ denboraldiko filmik harrigarrienetako bat proiekatuko da erakustaldia burutzeko (20:00etan), eta, horren inguruan, solasaldia izango da, Nuria Giménez Lorang zuzendariarekin.\nAldi berean, Zinemakumeak gara! ekimenak Basauri, Portugalete eta Zallara hurbilduko du programazioaren zati bat, 2021ean Bizkaiko beste herri batzuetara zabaltzeko asmoa duen ekimenaren barruan, eta ikus-entzunezko tailer bat eskainiko du berriz ere (bideo esperimentalari eta zinematografiari buruzkoa), Beatriz Sánchez artista eta performerrak ECCBIko (Bilboko Zinematografia Sortzeko Eskola) geletan, zapatuan.\nEusko Jaurlaritzak, Bilboko Udalak eta Bizkaiko Foru Aldundiak babesten dute jaialdia, BBKrekin batera.\nExposición sobre hermanas Uriz Pi, las navarras más internacionales del siglo XX <\nLas mujeres en la agricultura familiar >


ï»¿ Lehendakaritzaren aurkezpena - Nestor Basterretxea: Batzar nagusien erakusketa iraunkorra\nMari, Inguma edo Basajaunen kondairek euskaldun askoren haurtzaroa zizelkatu dute, baina tamalez badirudi istorio hauek galtzen doazela. Geroz eta unifikatugoa dagoen kultura globalean, egunerokotasunak hartzen du garrantzia. Eta euskal kultura zerbait bada, ahozkotasunean oinarritzen den kultura da, belaunaldiz belaunaldi hitzen bitartez igaro dena.\nHitzak Gipuzkoako Batzar Nagusietako protagonista ere badira, hitza hartu eta emateko gune nagusia baita ganbera hau. Hona gatozenak hitzaren bidez saiatzen baikara gure ingurua hoberako aldatzen. Hitzek duten indarrean sinesten dugu, euskal mitologia gugana helduarazi duen erreminta direlako besteak beste. Azken finean, sinesten duenak, eratzen du. Eratzen duenak egiten du, eta egiten duenak bere burua eta inguruko gizartea ere eraldatzen du.\nSinesmen hori zuten antzinako euskaldunek. Euskal kosmogonia, mitologia gehiena bezala aldaketa fisikoak azaltzeko balio zuen. Oso kontziente ziren naturarekin zuten erlazioaz, izan ere, emakume eta gizonak naturaren parte zirela ulertzen zuten arbasoek, ez honen jabe edo esklabo. Baina hori baino gehiago, balore eta sinesmen batzuk oinarri hartuz, gizartea antolatzeko mota bat erakusten digu euskal kosmogoniak. Beraz esan daiteke Euskal Kosmogonia, antzinako baloreen pertsonifikazioa direla hein batean.\nBatzar Nagusien sarreran dagoen Euskal Kosmogoniaren irudikapen hau, beraz, mendetan zehar erdi gorderik heldu zaigun kondairaren arrastoa da, Basterretxea maisuak hitza eta balioak artelan bilakatuta. Izena duen guztiak izana baduela esan ohi da, baina oraingoan â€œIzana duenak, Irudia ere baduâ€� esan genezake. Izan bitez bada euskal arbasoen istorio, sinesmen eta balore hauek gure eguneroko lanaren inspirazio iturri.


Aholku berri on\n2018ko urriaren 24a, asteazkena | Ordua Euskal Herrian 01:12:19\nErraz ematen ditugu aholkuak. Aisa eskaintzen ditugu geuk gauzatzen ez ditugun hitzak. Eguneroko praktika zabaldutzat hartzen ahal da aholkularitza, diruarenganako fede itsua ia bezain unibertsaltzat. Baita urte zaharra eta urte berria elkarrekin topo egiten duten egunotan ere.\nAholkuak oparitzen ditugu Eguberriak ospatzeko-edo antolatzen diren otorduetan. Denbora luzean egon gaitezke mahai berean bata bestearen ondoan, eta hizpide egokia aukeratzea ez da beti samurra izaten. Aholku ematea ohiko baliabide gertatzen ohi da halakoetan, bereziki elkarrizketan parte hartzen ez duten pertsonen kontura: hain da tentagarria besteen bizimodua konpontzea.\nPraktika hedatua ez ezik, zaharra ere bada, nonbait, aholku ematea. Izan ere, duela 2.600 urte inguru, mendebaleko filosofiari hasiera eman omen zion Tales Miletokoak baieztapen borobil bat utzi zigun alde horretatik: “Nork bere burua ezagutzea da bizitzako gauzarik zailena, eta errazena besteei aholku ematea”.\nFilosofiak gero eta balio apalagoa duen honetan, hezkuntza plangintza berrituak lekuko, segur aski indar betean segituko du bizitzako gauzarik errazena omen den horrek. Beraz, zorionak eta aholku berri on!


Txeke zuria Urkullurentzat | Politika | Berria\nEusko Legebiltzarrerako hauteskundeak. ANALISIA\nTxeke zuria Urkullurentzat\n2016ko irailak 26\nKoloreberritu da Eusko Legebiltzarra. Dagokion tarta zatia morez margotu du Elkarrekin Podemosek, eta gutxieneko historikoetara amildu dira PP eta PSE-EE. Baina ñabardura horiek gorabehera, gutxi mugitu da argazki orokorra. Orain arteko ildoari eusteko nahi adina babes lortu du Iñigo Urkulluk, duela lau urte baino bi eserleku eta 13.000 boto gehiagorekin. Eta egoera horrek aukera emango dio nahi duen bezala gobernatzeko, bakarka edo, nahiago izanez gero, PSE-EErekin batera.\nEmaitza onak izan ditu EAJk. Bere nagusitasunari eutsi dio, eta Urkulluk egin duen kanpainak etekinak eman dizkio. Bere botoei eusteaz gain, PSE-EEren ohiko boto-emaile batzuk erakartzea lortu du. Horrela uler daiteke PSE-EE historikoki nagusi izan den toki batzuetan EAJ erraz nagusitu izana: esaterako, Irun, Ermua, Eibar, Portugalete eta Barakaldon. Balizko burujabetza prozesu batekin eta Kataluniako eredu independentistarekin Urkulluk azaldutako urruntasun eta hoztasunak erraztuko zizkion boto horietako asko. Edonola ere, Urkulluk ez du lortu, gutxigatik bada ere, Ibarretxek 2009an izan zuen boto langa gainditzerik. Horrek esan nahi du jeltzaleek emaitza onak lor ditzaketela bai diskurtso autonomista bat eginez eta bai zertzelada subiranistak nabarmenduta.\nEH Bilduk burua altxatzea lortu du, hein batean. Nahiz eta 2012ko autonomikoetatik 50.000 boto galdu eta duela urtebeteko foru bozetatik 20.000, indartsu eutsi dio Elkarrekin Podemos azaltzeak zekarkion arriskuari. Alde handiz gailendu zaio bigarren tokirako lehian, eta, indar egoera horretatik, lasaiago hel diezaieke hurrengo urteetako bere erronka politiko nagusiei: batetik, koalizioaren eta koalizioko alderdien barne prozesuak bideratzea; eta, bestetik, alternatiba independentista baten lidergoa hartzea. Berez, Eusko Legebiltzarrean inoizko indar handiena izango dute teorian Euskal Herriaren erabakitze eskubidearen alde dauden alderdiek ?EAJ, EH Bildu eta Elkarrekin Podemos?. EH Bilduri tokatuko zaio ?hiruren artean gai hori lehentasunez hartzen duen bakarra izanik? balizko nagusitasun hori astintzea eta bideratzea, burujabetzaren gaia berriro ere erakundeen lehentasuna izan dadin. Nazioarteko testuinguruak ?Kataluniako prozesua, Espainiako ezegonkortasun politikoa eta brexit-aren ondorengo Eskoziaren abagune politikoa? lagun diezaiokete horretan.\nElkarrekin Podemos bere espektatiben zamapean geratu da harrapatuta. Batetik, agerian geratu da Espainiako hauteskundeetan joan eta etorriko boto asko jaso zituela bertako bozetan beste alderdiei botoa ematen dieten hainbaten eskutik. Baina, bestetik, Araba, Bizkai eta Gipuzkoan izan dezakeen babesaren argazki erreal bat irudikatzen dute emaitzek. 11 eserleku eta 155.000 botorekin, legebiltzarreko hirugarren alderdia da. Oposizioko lana mugatua izango du, ordea, kanpainan bere helburutzat jo duen ezkerreko balizko koalizio bat ?PSE-EE, Elkarrekin Podemos eta EH Bildu? ez delako iristen gehiengo osora. Halaber, ikusteko dago zer jarrera hartuko duen erabakitze eskubidearen auzian, haren kanpainak zalantza asko utzi dituelako horretan.\nAzkenik, konstituzionalismoak jasotako egurra azpimarratzekoa da. PSE-EEk eta PPk 18 eserleku dituzte ?ozta-ozta gainditu dute EH Bildu? eta inoizko boto gutxien eskuratu dute. PSE-EEren egoera da bereziki nabarmentzekoa: 318.000 boto izan zituen Patxi Lopezek 2009an, 212.000 2012an, eta 125.000 boto Idoia Mendiak orain. Nahikoa izango dira EAJri gehiengoa emateko. Baina baita odolusten segitzeko ere, herritarrek jadanik ez baitute alternatiba gisa hartzen.\nEuskal presoak Euskal Herrira ekartzea, «bizi osorako» zigorrak etetea eta gradu progresioei bide ematea galdegin dute Donostian. Urtarrilaren 8an berriro kalera ateratzeko deia egin du Sarek\nMaria Txibite PSNko idazkari nagusi izendatu dute berriro ere\nBotoen %97,22 eskuratu ditu alderdiaren XII. batzarrean. Txibiteren ustez, PSN beharrezkoa da «Nafarroak aurrera egiten jarrai dezan»\nGatazka kontatzeko moduaren inguruko mahai ingurua, BERRIAn\nSamara Velte eta Maider Galardi ikerlariek, Emilio Majuelo historialariak eta Emilio Lopez Adan 'Beltza'-k hitzaldia eskaini dute transmisioaz, memoria inklusiboaz eta metodologiaz, besteak beste. Labak antolatutako lehen ekitaldia izan da.\nRull: «Espainiak salbuespen politika amaitu behar du»\nTxalo artean hartu dituzte manifestazioan espetxean izan diren Kataluniako buruzagi independentistak. Alderdi eta sindikatuetako ordezkari guztiek eskatu dute salbuespeneko espetxe politikaren amaiera.


Otsaurteko atseden lekua – Guraso.eus\nAisialdiaAktualitateaArgazki galeriakFamilientzako planakGurasotasunaJolasparkeak\nOtsaurteko atseden lekua\nOtsaurte edo Otzaurte Gipuzkoako hego-ekialdean dagoen mendatea da. Goierriko eskualdean dago, eta Zegamako (Gipuzkoa) eta Altsasuko (Nafarroa) udalerriak elkarlotzen ditu.\nOtsaurte auzoa ere badago eta hori da Aizkorri eta Aratz mendietara doazen mendizaleen abiapuntuetako bat.\nMendira abiatzeko edo menditik bueltan atseden hartzeko bada gune lasai bat inguru horretan. Egokia da familian doazenentzako. Haur parke txiki bat, bospasei mahai eta aparkalekua daude. Edatekoak, jatekoak edo komuna behar izanez gero bertan dago, baita ere, Otsaurteko benta.\nTxangoz beteriko ingurua\nIngurune paregabea da askotariko txangoak egiteko. Otsaurten bertan hainbat informazio panel daude eta bertatik har daitezke Partzoneriako basoetako ibilbidea, Otsaurteko artzain bideak, Lizarrateko igarobiderako bidea (Sandratiko tunela).\nLizarrateko igarobidea edo Sandratiko tunela Aizkorri-Arazko netura parkean dagoen pasabide zaharra da, 70 bat metro luze dena. Uraren higadurak haitzulo karstikoa sortu zuen, eta duela mende asko gizakiak haitzuloa areago zabaldu eta bere probetxurako egokitu zuen. Araba eta Gipuzkoa lotzen zituen bide nagusia hortik igarotzen zen, eta ordainsari garestia zuen. Gaur egun ere, Aizkorriko galtzadaren aztarnak oso nabariak dira.\nAipamen berezia merezi du, zalantzarik gabe Beundako atseden lekuak.\nIruzkinik ez "Otsaurteko atseden lekua"


Irabazten ari dira — Eibar.ORG | Eibarko peoria\nHemen zaude: Hasiera / Blogak / Harrikadak / Irabazten ari dira\nIrabazten ari dira\nMikel Iturria 2007/12/01 16:00\nGaurko asmoa atzo inauguratu genuen erakusketa baten berri ematea zen, baina biharko-edo utziko dugu. Eta Vicent Partalen solasaldiaren azken bost minutuak entzun nituela aipatzea. Eta blogari ezagun batzuk zeudela Victoria Eugeniako Club Aretoan. Eta Bilbon Irratia.com-en ehungarren saioan egin dugula hurrengo hitzordua, datorren asteazkenean, Joserra Garzia eta Iñigo Fernández Ostolazaren asteleheneko hitzaldia ahaztu barik: "zer kristo/demontre/arraio egin behar dugu euskararekin?". Nire planak pikutara joan ziren 18/98 sumarioko 46 lagunen atxilotze-aginduaren berri izandakoan, ustezko demokrazia honen kiratsa beste behin.\nOstegunean Tzesnek oparitu zidan 1973, Deabruak Teilatuetan taldearen azken lana. Punk-rocka, rock latza, reggaea, lehenengo entzunaldian sartzen den diskoa.\nAtzo 18/98 sumarioan inputatuta dagoen jendea atxilotzen ari zirela enteratu nintzenean, hogeita hamalau urte atzera egin nuela iruditu zitzaidan. Akusatuek eta haien abokatuek ez dute sententziaren berri, baina Espainiako periodikoetan ari dira jada bakoitzari zenbat urte erori zaizkion publikatzen. Izugarria. Laurogeita hamargarren hamarkada bukaerako Zuzenbide ikasketak ez dakit non ditudan jada, baina Zuzenbide Penalean ikasitakoak ez du ezer balio demokrazia honetan.\nJoan Mari Torrealdai euskaltzain izendatu zuten atzo, Lourdes Oñederrarekin batera. Arratsaldean, Argia.com-en hamargarren urteurrenean Pello Zubiria ikusi nuen. Euskaldunon Egunkariaren auzia ez dago aipatu sumarioan, baina aipatu biak kartzelara joan daitezkeela pentsatzeak! Akademiko bat, jaun-andereak, zein herrialdetan ikus daiteke hau? José Luis Sampedro kartzelatzea bezala litzateke, akademiko espainiar baten izena botatzeagatik.\nEz dut 18/98 auzian dagoen jendearekin tratu askorik, baina izen bat botako dut, Sabino Ormazabal, adibidez. Zer egin du gizon honek kartzelan amaitzeko?\nDena den, Luistxorekin eta Jokin Muñozekin ados nago: irabazten ari dira. Nazka-nazka eginda gaude. Ez dugu kalera ateratzeko indarrik, gogorik, kemenik. Are gutxiago ETAk jendea hiltzen jarraitzen badu, gaur bertan egin duen bezalaxe.\nGureak aspaldian egin zuen. Jarraituko dugu, beste erremediorik ez dagoelako. Martxa honetan, TMEOk bere garaian eginiko azala laster beteko da.\nJoe Iturri, ez dakizu nola identifikatzen naizen artikulu honetan adierazten duzunarekin.\nNola arraio nahi dute jendea bat egitea ETAk horrelakoekin segitzen duen bitartean? Itsututa zeudela esaten nuen lehenago, baina orain ez dakit zer pentsatu. Beharbada denok oker gaude eta iluminatu horien argia behar dugu herri bezala aurrera egin ahal izateko. Tamalgarria!!!\nerabat ados, erabat nazkatuta...\nba ni ez nago ados ez luistxorekin, ez jokinekin, ezta iturrirekin ere. Ez zait zilegia iruditzen gaurko atentatua baliatzea 18/98ko auziko inputatuekin egiten ari den injustizia eskandaluzkoaren aurka kalera ez ateratzeko norberaren erabakia justifikatzeko. 18/98koak izan beharrean Egunkariako auzipetuak balira kartzelara bidalitakoak, joango al zinatekete biharko manifestaziora? Zuk esan duzu, Iturri, zer egin du Sabino Ormazabalek kartzelara joateko? Eta Teresa Todak? Eta Salutregik? Kazetarien izenak aipatzen ari naiz, baina Zumalabe Fundazioko kideenak edota beste batzuenak aipa nitzake. Ez ditzagun gauzak nahastu, 18/98koa astakeria bat dela pentsatzen duenak berak jakingo du nola erreakzionatu holako gertakizunen aurrean, baina ez dezala bere jarrera zuritu besteen ekintzen arabera.\nBa nik ere Jonekin nago. Bi gauza desberdina daude. Alde batetik 18/98 eta bestetik erakunde armatua. 18/98 astakeria bat dela onartzen badugu, erabili dezagun ditugun indar eta medio guztiak hori salatzeko. Izan untsa.\nEskerrik asko erreferentziagatik, Iban.\nHemen dago -uste dut- aipatzen duzun Atxagaren testua, literatur aldizkarien gordailuan; berez, Garziarena aldizkarian argitaratu zen 1993an. Azpititulua litzateke zure erreferentziaren muina: "Bataren eta Biaren artean gaudenak ez gaude erdian, baizik eta leku guztietan".\nHerio I vs. Herio II\nEneko z. dio:\nJakina, irabazten ari dira, baina uste dut beti aritu direla irabazten: gerra izan denean, pakea izan denean, atentatuak izan direnean... Estatu bat baita herriska xume baten aurrean. Dena den, oraingo egoera politikoan ETA-ren akzioek beraiek nahi baino eragin gutxiago dutelakoan nago, uste dut hauei garrantzia, batez ere, zenbait partidu politikok elkarren aurka egiteko ematen dietela. Beraz, ez dut uste atentatuen ondorioz gelditzen denik jendea etxean 18/98 bezalako kontuen aurrean.\nHala ere, ez dut ezkorra izan nahi eta esango nuke gure kasuan irautea ere irabaztea dela eta, agian, egunen batean, distantzia luzeko lasterketa honetan saria izango dugu, imaginazioa, lana, eta zergatik ez kaskagorkeri piska bat konbinatzen baditugu.\nUste dut Jokin Muñozek erantzun ziola Barandiarani 18/98ko atxiloketak gertatu baino lehenago. Eta nik egin nuen nire aipamena, Capbretonen tiroketa izan baino lehenago. Hala ere, uste dut berdin diola.\nNi ere ados Iturrirekin, Luistxorekin eta Jokin Muñozekin.\nNi kezkatzen nauena aukeratu behar hori da: honakoa gaitzesteko bestea ere gaitzetsi beharra. Eta alderantziz. Ze, klaro, erdibide perfekturik ez dago. Alde batera ala bestera lerratuta gaude denok, barrikadaren alde batean ala bestean. Ez dago erdian egoterik, ez dago lekurik.\nEgia da: irabazten ari dira, euskal gizartearen nekea nabaria da eta 18/98ko auzipetuak eta ETA ez dira gauza bera.\nBaina ETAren ekintzek nekea sortzen digute (Jokin Muñoz, Luistxo, Iturri, Magic eta indezentekin erabat ados nago) eta neke horrek mugimendu eza sortzen du, ondorioz irabazten ari dira!\nTristea da, baina mugitu behar garela esateak ez du Euskal gizartea mugiaraziko, eta mugimendu falta horren arrazoi bakarra ez da ETA, baina ETAk kulparen zati handia dauka dudarik gabe!\nHala ere gureak ez du egin, bidea luzea da baina mundu hobeago bat posible da, eta lortuko dugu ; )\nPatxi: gustatu zitzaidan Zalduak idatzitakoa. Ados nago berarekin.\nGari: aspaldian ez dute erabili hitza, baina laster hasiko da berriro bolo-bolo. "Equidistante". Atxagak, berriz, zioen erdian ez zegoela bera, toki guztietan baizik. Injustizia zegoen toki guztietan (gutxi gorabehera).\nNik behintzat, ez dut nire burua erdibidean sentitzen: Erdibidean? Ni pa dios\nJozulin handiak pentsatzen dauanaren kontra, neure ustez badago erdibidean egotea, tokatzen danean behintzat. Eta askok esaten dabenaren aurka, jarrera hori momentu eta leku askotan oso ausarta eta gatxa begitantzen jat.\nGaurko egunkarian "Nire buruarekin eztabaidatzen" izenburuko artikulua irakurri dot, Iban Zalduak sinatutakoa, eta oso gertu ikusi dot neure burua berton. Zalduak kontatzen dau zelan Bilboko manifestazinoan egon zan (18/98koen aldekoa) eta bere buruagaz eztabaidatzen amaitu zan. Egun bereko arratsaldean Gasteizko kontzentrazino batean egon zan, guardia zibilen erahilketen aurkakoa, eta bardin bukatu zan.\nErdibidean egoteak dakarren eskizofreniaren erakusgarri ederra da Zalduaren artikulua. Merezi dau irakurtzea.\nJohn McArron dio:\nNik ez dut erdibidekoa izan nahi eta Donostiako manifan egon nintzen atxiloketak salatzen. Aitzitik, ez naiz egon gaur eguerdian instituzioen aurrean egin diren elkarretaratzeetan. Ez dut erdibidekoa izan nahi. Ez dut politikoki zuzena izan nahi. Hortik aurrera bakoitzak egin dezala nahi duena edo ahal duena. Bakezalea naiz, baina ez makurtzeko zalea. Bide batez, zorionak blogagatik, Iturri; orain gutxi ezagutu dut eta ikerarri ona iruitzen zat! Eutsiyok horri!


Elikagaien esportazioak % 57 igo dira EAEn – Ekonomiaren KZ\nEAEko nekazaritzako elikagaien esportazioak % 57,2 hazi ziren urteko lehen hiruhilekoan, aurreko urteko aldi berarekin alderatuta; izan ere, koronabirusen pandemiak oraindik ez zuen bere ondoriorik kaltegarrienak erakutsi. EAEko elikagaien industriaren kanpo-salmenten portaera horrek nabarmen gainditzen du estatu mailako bilakaera, non batez beste % 13,7 hazi baitziren.\nEuskal nekazaritzako elikagaien sektorearen kanpo-proiekzio handia islatzen da atzo Caixabankek aurkeztu zuen txostenean, Bilbao Exhibition Center BECen egiten ari den Food 4 Future azokan. Bertan, sektoreko azken berrikuntzak biltzen dira, berrikuntza eta digitalizazioa oso garrantzitsuak baitira.\nCaixabankeko ekonomialariak, Judit Montoriol-Garrigak, txosten honetako daturik garrantzitsuenak eman zituen; horien artean, euskal nekazaritzako elikagaien esportazio-erritmo handiaz gain, barne-kontsumoaren susperraldia ere nabarmendu behar da, turismoak oraindik beherakada handia izan duen arren. Hala, elikagaien erosketetan Estatuko txartelarekin egindako gastua berreskuratzen joan da, eta ekitaldi honetako lehen bost hilabeteetan ehuneko 2,8 puntu beherago kokatu da 2020ko aldi berean baino.\nHala ere, kobidaren pandemia geldiarazteko ezarritako mugikortasun-murrizketek eragin negatiboa dute, eta oraingoz neurri handiagoan edo txikiagoan mantentzen dira. Caixabanken arabera, atzerriko txartelekin egindako gastua iazko hilabete berean baino % 72 txikiagoa zen maiatzean.\nBeherakada horren aurrean, nekazaritzako elikagaien industriak irteera-bide bat aurkitu du kanpoko merkatuetan. Atzerrian gehien botatzen diren euskal produktuak ardoak, arrain izoztua eta koipeak eta olioak dira.\nHalaber, krisiak gutxien kaltetu duen sektoreetako bat izan den arren, Horeca kanalera bideratzen diren eta etxeetan kontsumitzen ez diren produktuek “merkatu alternatiboa aurkitzeko zailtasun handiak” izan dituztela ohartarazi du Montoriol-Garrigak.\nCaixabankeko BERRIKUNTZA GUNEA Food 4 Future azokaren inaugurazio egunean parte hartu zuten hizlarietako bat izan zen. Nekazaritzako elikagaien azokak elikagaien industriako 5.000 profesional baino gehiago bilduko ditu bihar arte, eta etorkizuneko erronkak aztertuko dituzte, besteak beste, negozio-ereduen eraginkortasuna, jasangarritasuna, elikadura osasungarria eta prozesuen automatizazioa.\n← Atxilotu bat eta bost ertzain zauritu atzo Petronorren\nEBren eta AEBen arteko akordioa, muga-zergen gerra amaitzeko →


Muela eta El Santoko itzulia | Euskal-Herria.Org\nEnviado por inaxio el 2006, Junio 25 - 10:08.\n»Muela (mendi) »Durruma Kanpezu - Muela - El Santo Haitza (track)\nGandorreko zailtasun bakarra ezpela saihestea da, izan ere tarte batzutan pasabidea galarazten du. Laster helduko gara halere gurutzera, gandorraren mendebaldeko muturrera iristean. Ez dago ordea bertatik herri aldera jaisteko aukera nabarmenik, itzuli luze bat eginez jaitsiko gara azpian dugun ermitara.\nAmildegiaren ertzari jarraituz iparraldera joko dugu, kareharri eremuan barrena, amildegiaren hondoan hazitako ezki multzo baten adaburuen paretik. Arretaz begiratuz gero, norabide horretan dagoen begiratokiaren zurezko baranda ikusiko duzue: hara heldu behar dugu. Ezpela saiatuko da oraingoan ere bidea galarazten, baina hura saihestuz gero beste zailtasunik gabe helduko zarete begiratokira.\nBegiratokian egonalditxo bat egin ondoren haren aldamenetik hegoaldera abiatzen den bidean behera joko dugu, pagadian barrena, eta laster topatuko dugu pista nabarmenago bat, gure bidea mozten duena. Korres aldera jaisten da pista hori, eta guk gora egin behar dugu, ermitara. Beraz, eskubi aldera jo eta aldapa gogor bat gainditu eta gero, lehenxeago goien utzitako gurutzearen oinera helduko gara. Hormaren magaletik jarraituz berehala helduko gara San Romanen ermitara: haitzean zulatutako ermita, burdinazko hesi batez itxia.\nHerrira jaisteko atzera egingo dugu pixka bat, behera egiten duen arrasto nabarmen bat topatu arte (seinalatuta dago). Seinalatutako bidea jarraituz gero La Casillako lepora eramango gaitu honek berriro, baina bada beste bide bat, seinalatu gabea eta ez horren nabarmena, beheraxeago (lehenengo bihurgunea eta gero) bide nagusi horretatik bereizi eta zuzenean herrira jaisten dena (ez da bestea bezain erosoa, baina asko laburtzen du bidea).\nBidea ez da zaila, baina ibilbidea nahasia da, bidez kanpokoa tarte batzuetan. Muelako igoera bera bakarrik oso ibilbide polita eta erraza da.


Teleasistentzia-zerbitzua eta etxez etxeko laguntza-zerbitzua duten pertsonekin harremanetan jarri dira, zer egoeratan dauden jakiteko eta laguntza emateko.\nGizarte Zerbitzuek boluntariotzako plataforma koordinatu dute, eta plataforma horren onuradun izan dira adineko pertsonak, besteak beste, elikagaiak erosteko edo farmazian, zaborra ateratzeko, txakurrak paseatzeko, hainbat kudeaketa egiteko eta abarretarako.\nEgoera berrira egokituta, Arrigorriagan liburutegietako idazketa eta irakurketa tailerrek beren jarduerari eutsi diote. Idazketa taldeek, beren aldetik, banakako lanarekin jarraitu dute eta partekatzeko bilerak, birtualki burutu dituzte.\nEtxean kultur egitaraua eta lehiaketak\nEa-n adin guztietarako jarduera ezberdinak proposatzen dira egunero. Igandero gainera marrazki, argazki edo marrazki lehiaketa berria jarri da martxan Ean.\nUdala eta Beletxe edadetuen elkartearekin elkarlanean boluntario sarea antolatu da arrisku taldekoak izan zitezkeen pertsonei erosketak egin eta telefono bidezko laguntza eskaintzeko.\nArreta zerbitzua etxean\nUdalak, Gurutze Gorriarekin, 65 urtetik gorako edota mendekoak direnei elikagaiak eta sendagaiak erosten laguntzeko zerbitzua hitzartu du.\nBarakaldoko Udalak doako entrenamendu-plataforma pertsonalizatua jarri du martxan, konfinamenduak irauten duen bitartean Barakaldoko herritarren ongizateari laguntzeko.\n"Kulturarekinetxeangeratu" programa, etxetik garatu ahal izateko kultur programa oso eta askotariko bat eskaintzen duen ekimena da, Alarma Egoeraren ondorioz ezarritako konfinamendua atseginagoa egiteko asmoz.\nBarakaldoko Udalak koronabirus babes-pantailak banatu ditu Ezkerraldeko zaharren egoitzetan.


Rafa Pueyorentzat, 2019/2020 denboraldia «oso ona» izan da; «ezinhobea» etenaldira arte | Deportes | Naiz\nLammersen zalantzarekin, iazko bloke berbera mantenduko du Bilbao Basketek datorren denboraldian ere. (Luis JAUREGIALTZO / FOKU)\nEkainaren 30 hontan amaitutzat eman du Bilbao Basket Berri SAD saskibaloi klubak 2019/2020 kirol ekitaldia. Rafa Pueyo kirol zuzendariak aztertu du bilbotarrek ACB Ligara itzuli berritan burutu duten denboraldia eta balantzeari «oso positibotzat» jo du; «Liga martxoan eten zen arte, ezinhobea izaten ari zen», gaineratu du Pueyok.\n«Denboraldian zehar nortasuna erakutsi du Bilbao Basketek; partida guztietan azkeneraino lehiakor izateko gaitasuna, alegia», esan du bizkaitarren kirol zuzendariak. Bere zalantza bakarra «azken fasean denak jokatzeko moduan izan balira zer gertatuko zatekeen ikusi ezina» izan da, bere aburuz.\n«Aurkari guztien kontra azkeneraino lehiakor izango ginelakoan nago, baita finalerdietara sailkatzeko aukera gehiago izango genukeela ere», esan du.\nHorrez gain, datorren denboraldiari begira «aurtengo nukleo berbera mantentzea» izango da Beltzezko Gizonen xedea, nahiz eta gutxienez lau jokalarik ez duten jarraituko: Thomas Schreiner, Rafa Martinez, Sergio Rodriguez eta Ivan Cruzek, alegia.\n«Kontratuak amaitu arteko epeak errespetatu nahi ditugu, baina lau jokalari horiek ez dute jarraituko. Rafa Martinez eta klubaren artean jokalariak Bilbao Basket uzteko akordio bat erdietsi dugu; Thomas Schreiner eta Ivan Cruzi ACB Ligara igotzeko eta bertan mantentzeko egindako lana eskertu nahi diegu; bestetik, lastima izan da Sergio Rodriguez eta klubaren artean jarraitzeko akordiorik lortu ez izana», laburbildu du Pueyok bere hitzaldian.\nHorrez gain, nahiz eta Bilbon ez duen jarraituko, Pueyok aurreratu duenez, Schreinerrek belaunean duen lesiotik ahalik eta hobekien errekuperatzeko «eskura dituen bitarteko guztiak jarriko ditu, jokalaria goitik behera osatu dadin».\nHorrez gain, airean geratu da Ben Lammersen etorkizuna. Texasgo pibotak beste urtebeterako kontratua dauka, baina gauza jakina da hainbat talde atzetik dituela, baina Euroliga jokatzen duen Berlingo Alba ere. «Lammersek kontratua dauka gurekin eta etete klausula ere bai. Gure nahia jokalariak gurekin jarraitu dezala da eta orain arte behintzat inork ere ez du klausula hori exekutatu», esan du horren harira Bilbao Basketeko kirol zuzendariak.\nACB eta Txapeldunen Liga\nDatorren denboraldiari begira, RETAbet Bilbao Basketek ACB Liga ez ezik, BCL FIBAk antolatzen duen Txapeldunen Ligan ere hartuko du parte.\nBi lehiaketa horietan parte hartzeko, 2019/2020 denboraldiko blokeari eutsiko dio Bilbao Basketek, eta bere aurrekontu xumeak lagatzen dion heinean bakarrik indartu du taldea. Izan ere, datorren denboraldiko taldea itxita dauka dagoeneko Rafa Pueyok.\nHala, Jonathan Rousselle antolatzaileari, Jaylon Brown eskoltari, Arnoldas Kulboka hegal-pibotari eta Ondrej Balvin pibotari, guztiei kontratua berritu die talde bizkaitarrak.\nAipatu jokalari horiez gain, Quentin Derron eta Tomeu Rigo eskoltak eta Emir Sulejmanovic hegal-pibotak ere Bilbom jarraituko dute –baita, esan bezala, Ben Lammers pibotak ere, kontratua eteteko klausulan azaltzen den diru inork ere ordaintzen ez badu–.\nBestetik, Schreiner, Martiez, Rodriguez eta Cruzen ordezkoak ere gertu ditu Bilbao Basketek, nahiz eta pixkanaka aurkeztuko dituen fitxaketa hauek. Hala, Poloniako Stmelt Zielona Gora taldetik Lude Hakkanson antolatzaile suediarra –Bartzelonan, Sevillan, Fuenlabradan eta Estudiantesen jokatutakoa, adibidez– eta Jaroslaw Zyskowski hegaleko poloniarra ekarri ditu. Horrez gain, Urrezko LEB Ligatik Alex Reyes, Liberbank Oviedo taldetik fitxaturiko hegalekoa eta Felipe Dos Anjos, Palentziatik fitxatutako 22 urte eta 2,18 metroko brasildar erraldoia ere lotu ditu talde bilbotarrak.\n«Iazko bloke bera mantentzea nahi genuen eta aldatu beharreko piezei dagokienez, nahiko argi geneukan zer zen nahi genuena. Beraz, ez genuen alperrik zain zertan egonik», esan du Rafa Pueyok, taldea horren azkar zer dela-eta osatu duen galdetu zaionean.\nHorren harira, Alex Mumbru entrenatzailearekin jarraituko dute Lolo Encinas eta Javi Salgado laguntzaileek ere, Rafa Pueyok aditzera eman duenez.\nPolonara, beste urtebetez Baskonian\nSaski Baskoniak oraindik konfirmatu ez badu ere, Chema De Lucas saskibaloi kazetari espainiarrak aurreratu du Achille Polonarak beste urtebetez jaraituko duela talde gasteiztarrean.\nItaliarram nahiz eta hegal-pibot postuan Shengeliaren ordezko izateko etorri zen, oso garrantzitsu bihurtu da Gasteizen. «Nirekin dagoenez geroztik, Polonarak ongi jokatzen du», esan zuen Dusko Ivanovicek 28 urte ta 2,05 metro neurtzen dituen jokalariagatik galdetuta, gasteiztarak ACB Ligako finalerdietara sailkatu ziren partidaren ondoren.\nValentziako azken fasean 9 puntu eta 5 errebote lortu ditu Polonarak batez beste.\nLuigi Datome, Armani Milanora\nBestetik, Fenerbahçe utzi eta Armani Milanora joango da Luigi Datome hegaleko italiarra. 32 urte eta 2,03 metro neurtzen dituen jokalariak 2017an Euroliga irabazi zuen Fenerbahçe talde turkiarrarekin, aurrez NBAn Detroit Pistons eta Boston Celtics taldeetan aritu ondoren.\n«Jokalariak taldeak behar duena dena dauka: karisma, eskarmentua, giza baloreak eta irabazle sena», adierazi du Christos Stavropoulos Armani Milano taldeko kirol zuzendariak. Datomek 2023 urtera arte jokatuko du Lonbardiako taldean.